                   ORDIN  Nr. 135/2018 din 20 septembrie 2018
pentru aprobarea Normelor privind organizarea şi desfăşurarea examenului de competenţă profesională
EMITENT:     MINISTERUL FINANŢELOR PUBLICE
             AUTORITATEA PENTRU SUPRAVEGHEREA PUBLICĂ A ACTIVITĂŢII DE AUDIT STATUTAR
PUBLICAT ÎN: MONITORUL OFICIAL  NR. 829 din 27 septembrie 2018

    Având în vedere prevederile art. 77 alin. (2) şi (3) din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative,
    în temeiul prevederilor art. 7 - 11, art. 51, art. 74 şi art. 75 alin. (1) lit. j) din Legea nr. 162/2017,

    preşedintele Autorităţii pentru Supravegherea Publică a Activităţii de Audit Statutar emite prezentul ordin.

    ART. 1
    Se aprobă Normele privind organizarea şi desfăşurarea examenului de competenţă profesională, prevăzute în anexa care face parte integrantă din prezentul ordin.
    ART. 2
    Prezentul ordin se publică în Monitorul Oficial al României, Partea I.
    ART. 3
    La data intrării în vigoare a prezentului ordin orice alte norme emise anterior având acelaşi obiect îşi încetează aplicabilitatea.

                              Preşedintele Autorităţii pentru Supravegherea Publică a Activităţii de Audit Statutar,
                              Cristiana Doina Tudor

    Bucureşti, 20 septembrie 2018.
    Nr. 135.

    ANEXĂ

                         NORME
privind organizarea şi desfăşurarea examenului de competenţă profesională

    CAPITOLUL I
    Dispoziţii generale

    ART. 1
    Obiect
    Prezentele norme stabilesc modul de organizare şi desfăşurare a examenului de competenţă profesională, în conformitate cu prevederile art. 7 - 11 şi art. 75 alin. (1) lit. j) din Legea nr. 162/2017 privind auditul statutar al situaţiilor financiare anuale şi al situaţiilor financiare anuale consolidate şi de modificare a unor acte normative.
    ART. 2
    Competenţă
    Autoritatea competentă responsabilă potrivit Legii nr. 162/2017 pentru emiterea normelor prin care sunt stabilite condiţiile de organizare şi desfăşurare a examenului de competenţă profesională (denumit în continuare examen de competenţă sau examen) şi pentru organizarea şi desfăşurarea examenului de competenţă este Autoritatea pentru Supravegherea Publică a Activităţii de Audit Statutar, denumită în continuare ASPAAS.
    ART. 3
    Condiţii pentru înscrierea la examenul de competenţă
    (1) În vederea înscrierii şi susţinerii examenului de competenţă, persoanele fizice trebuie să îndeplinească următoarele cerinţe educaţionale:
    a) sunt licenţiate ale unei instituţii de învăţământ superior sau au un nivel echivalent;
    b) au urmat un curs de instruire teoretică organizat sau recunoscut de ASPAAS;
    c) au efectuat un stagiu de pregătire practică, în conformitate cu prevederile art. 11 din Legea nr. 162/2017 şi ale normelor ASPAAS emise în aplicarea acesteia.
    (2) Pe lângă cerinţele educaţionale prevăzute la alin. (1), persoanele fizice trebuie să îndeplinească şi condiţia de bună reputaţie prevăzută la art. 5 din Legea nr. 162/2017 şi în Normele privind buna reputaţie a stagiarilor în activitatea de audit financiar, a auditorilor financiari şi a firmelor de audit, aprobate prin Ordinul preşedintelui Autorităţii pentru Supravegherea Publică a Activităţii de Audit Statutar nr. 89/2018.
    ART. 4
    Înscrierea la examenul de competenţă
    (1) Dosarele de înscriere la examenul de competenţă se depun, personal ori prin delegat, la sediul ASPAAS în termenul stabilit şi anunţat pe site-ul ASPAAS conform prevederilor art. 9 alin. (2).
    (2) Dosarele depuse după termenul-limită sunt respinse.
    (3) Dosarul de înscriere la examenul de competenţă cuprinde următoarele documente:
    a) cerere de înscriere, conform anexei care face parte integrantă din prezentele norme;
    b) diploma de licenţă, în copie certificată pentru conformitate cu originalul (candidatul se va prezenta la sediul ASPAAS cu diploma în original sau copie legalizată şi cu o xerocopie pe care personalul ASPAAS care preia dosarul de înscriere va constata conformitatea cu originalul);
    c) copia actului de identitate;
    d) 2 fotografii (tip 2/3);
    e) certificat de cazier judiciar aflat în termen de valabilitate;
    f) declaraţia privind respectarea criteriilor de bună reputaţie, prevăzută în anexa la Normele privind buna reputaţie a stagiarilor în activitatea de audit financiar, a auditorilor financiari şi a firmelor de audit, aprobate prin Ordinul preşedintelui Autorităţii pentru Supravegherea Publică a Activităţii de Audit Statutar nr. 89/2018;
    g) orice alt document solicitat de ASPAAS în procesul de analiză.
    (4) În vederea validării dosarului de înscriere, personalul ASPAAS din cadrul Biroului reglementare, autorizare, înregistrare şi formare continuă (BRAIFC) verifică îndeplinirea condiţiilor de înscriere prevăzute la art. 3.
    (5) În cazul dosarelor incomplete sau care conţin erori, ASPAAS solicită candidaţilor remedierea neregularităţilor în termen de 5 zile lucrătoare.
    (6) Dacă remedierea nu are loc în termenul prevăzut la alin. (5) sau dacă nu sunt îndeplinite condiţiile prevăzute la art. 3, dosarul de înscriere este respins, iar candidaţii nu au dreptul de a participa la examenul de competenţă din sesiunea respectivă.
    (7) Candidaţii ale căror dosare au fost validate sunt înscrişi în registrul candidaţilor întocmit şi asumat de personalul ASPAAS din cadrul BRAIFC care a efectuat validarea dosarelor conform alin. (4).
    (8) Registrul candidaţilor centralizează următoarele informaţii:
    a) numele şi prenumele candidaţilor, ordonaţi alfabetic;
    b) numărul legitimaţiei de examen;
    c) denumirea oraşului/judeţului din care provin.
    (9) Pe baza registrului candidaţilor se stabilesc listele candidaţilor înscrişi la examenul de competenţă.
    (10) Listele candidaţilor se afişează atât pe pagina de internet a ASPAAS, cât şi la locul de desfăşurare a examenului.
    (11) Pentru fiecare candidat se creează o legitimaţie de examen care se va lipi pe pupitrul individual, la locul de desfăşurare a examenului.
    ART. 5
    Probele examenului de competenţă
    (1) Examenul de competenţă constă în susţinerea, în scris, a două probe, astfel:
    A. prima probă - testul privind cunoştinţele teoretice;
    B. a doua probă - testul de aplicare în practică a cunoştinţelor teoretice.
    (2) Testul privind cunoştinţele teoretice, care constituie prima probă a examenului de competenţă, se desfăşoară pe o perioadă de 3 ore şi constă în verificarea cunoştinţelor teoretice prin susţinerea unei probe care poate conţine atât subiecte deschise (întrebări de sinteză), cât şi întrebări tip grilă care acoperă următoarele domenii:
    a) teoria şi principiile contabilităţii generale;
    b) cerinţele legale şi standarde referitoare la întocmirea situaţiilor financiare anuale şi consolidate;
    c) standardele internaţionale de contabilitate;
    d) analiza financiară;
    e) contabilitatea costurilor şi managerială;
    f) managementul riscului şi controlul intern;
    g) audit şi aptitudini profesionale;
    h) cerinţe legale şi profesionale referitoare la auditul statutar şi auditorii financiari;
    i) standardele internaţionale de audit, astfel cum sunt menţionate la art. 32 din Legea nr. 162/2017;
    j) etică profesională şi independenţă.
    (3) Testul privind cunoştinţele teoretice poate conţine şi subiecte relevante pentru audit din următoarele domenii sau reglementări:
    a) legislaţia privind societăţile şi reglementările privind guvernanţa corporativă;
    b) legislaţia privind insolvenţa şi alte proceduri similare;
    c) legislaţia fiscală;
    d) Legea nr. 287/2009 privind Codul civil, republicată, cu modificările ulterioare;
    e) legislaţia privind asigurările sociale şi Legea nr. 53/2003 - Codul muncii, republicată, cu modificările şi completările ulterioare;
    f) tehnologia informaţiei şi sistemele computerizate;
    g) finanţe publice, economie generală şi de afaceri;
    h) matematică şi statistică;
    i) principiile de bază ale managementului financiar.
    (4) Testul de aplicare în practică a cunoştinţelor teoretice, care constituie proba a doua a examenului de competenţă, are ca scop verificarea capacităţii candidatului de a aplica în practică cunoştinţele teoretice dobândite, pentru a desfăşura activitatea de audit financiar. Această probă se desfăşoară pe parcursul a 6 ore şi constă în:
    a) un subiect privind elaborarea unui raport de audit luând în considerare un caz practic referitor la unul sau mai multe aspecte legate de auditul statutar;
    b) un subiect privind practica profesiei, a misiunilor şi a responsabilităţilor în auditul statutar;
    c) un subiect din "Standardul Internaţional privind Controlul Calităţii (ISQC) 1, Controlul calităţii pentru firmele care efectuează audituri şi revizuiri ale situaţiilor financiare, precum şi alte misiuni de asigurare şi servicii conexe".
    (5) Proba a doua a examenului de competenţă, prevăzută la alin. (4), se va desfăşura, în aceeaşi zi, astfel: examinarea pentru subiectul prevăzut la alin. (4) lit. a) se desfăşoară pe o perioadă de 3 ore, iar pentru celelalte două subiecte prevăzute la alin. (4) lit. b) şi c) examinarea se desfăşoară pe o perioadă de 3 ore, cu o pauză de 2 ore între cele două perioade de examinare.
    (6) Accesul în sala de examen, după pauză, pentru partea a doua a testului de aplicare în practică a cunoştinţelor teoretice potrivit alin. (5) se face cu respectarea prevederilor art. 11 alin. (2).
    (7) Proba a doua a examenului de competenţă, respectiv testul de aplicare în practică a cunoştinţelor teoretice, se poate susţine în cadrul aceleiaşi sesiuni de examinare sau în cadrul unei sesiuni ulterioare, numai în cazul în care este promovată prima probă a examenului, respectiv testul privind cunoştinţele teoretice.
    (8) În aplicarea prevederilor alin. (7), ASPAAS asigură corectarea primei probe şi publicarea pe site-ul propriu a listei cu candidaţii care au promovat prima probă şi se pot prezenta la proba a doua cu minimum 3 zile înainte de data programată pentru desfăşurarea probei a doua.
    (9) Examenul de competenţă se organizează, de regulă, o dată pe an, într-o sesiune de examinare ordinară.
    (10) În situaţii excepţionale, prin ordin al preşedintelui ASPAAS, la interval de maximum 6 luni, după sesiunea ordinară se poate organiza o sesiune extraordinară de examen.
    (11) Sesiunea extraordinară este rezervată exclusiv candidaţilor care nu au promovat examenul de competenţă profesională sau cea de-a doua probă a examenului de competenţă în cadrul unei sesiuni ordinare de examen din anul respectiv sau din anii precedenţi.
    (12) Candidatul care nu a promovat examenul de competenţă sau cea de-a doua probă a examenului de competenţă în cadrul unei sesiuni ordinare sau extraordinare se poate prezenta la o altă sesiune ordinară sau extraordinară pentru a susţine examenul sau proba nepromovată a examenului.
    (13) Candidatul care nu a reuşit să promoveze niciuna dintre probele examenului de competenţă în termen de 3 ani de la data susţinerii probelor în cadrul primei sesiuni ordinare a examenului de competenţă la care s-a înscris va putea relua procedura de înscriere la examen după expirarea acestui termen, prin susţinerea ambelor probe. În situaţia în care prima probă a fost promovată în intervalul de 3 ani, aceasta nu mai este recunoscută după expirarea acestui termen.
    (14) În cazul promovării examenului de competenţă, candidatul primeşte un certificat de absolvire al examenului de competenţă/Diploma de auditor financiar.
    (15) Certificatul de absolvire/Diploma de auditor financiar este semnat/ă de către preşedintele ASPAAS şi poartă parafa ASPAAS.
    (16) Certificatul de absolvire/Diploma de auditor financiar nu constituie autorizare în sensul Legii nr. 162/2017 şi nu dă dreptul de practică a profesiei de auditor financiar.
    (17) Certificatele de absolvire/Diplomele de auditor financiar se înmânează, personal, persoanelor fizice titulare în cadrul unei ceremonii de acordare a acestora. Pentru persoanele fizice care nu pot participa la această ceremonie, acestea se ridică, pe baza actului de identitate, de la registratura/secretariatul ASPAAS.
    (18) Data ceremoniei de acordare a certificatelor de absolvire/diplomelor de auditor financiar este anunţată pe site-ul ASPAAS.
    (19) În situaţia pierderii certificatului de absolvire/diplomei de auditor financiar, titularul declară pierderea documentului într-un cotidian naţional şi depune la ASPAAS o cerere pentru eliberarea unui duplicat al documentului pierdut, împreună cu documentele justificative.
    (20) Certificatul de absolvire/Diploma de auditor financiar declarat/ă pierdut/ă este considerat/ă nul/nulă, iar ASPAAS va elibera un duplicat.
    ART. 6
    Exceptări cu privire la susţinerea testului de cunoştinţe teoretice inclus în examenul de competenţă
    (1) Conform prevederilor art. 10 din Legea nr. 162/2017, titularului unei diplome de licenţă, al unei diplome universitare la nivel de master sau al unei calificări profesionale în unul ori mai multe dintre domeniile prevăzute la art. 5 alin. (2) şi (3) i se pot acorda exceptări de la testul privind cunoştinţele teoretice inclus în examenul de competenţă, pentru domeniile respective, în situaţia în care curricula universitară urmată de titular acoperă una sau mai multe dintre disciplinele prevăzute la art. 5 alin. (2) şi (3). Exceptarea se acordă pe baza unor protocoale sau acorduri încheiate de ASPAAS cu instituţii de învăţământ superior naţionale sau internaţionale ori cu organisme profesionale naţionale sau internaţionale.
    (2) Nu se acordă exceptări de la testul de aplicare în practică a cunoştinţelor teoretice, inclus în examenul de competenţă.
    ART. 7
    Comisia de examinare
    (1) Examinarea se realizează de către o comisie de examinare formată din practicieni (auditori financiari autorizaţi în România, cu experienţă în profesie, inclusiv în audit statutar), precum şi din specialişti interni şi/sau externi care au cunoştinţe şi calificări relevante în domeniile prevăzute la art. 5.
    (2) În cadrul comisiei de examinare funcţionează subcomisii cu atribuţii specifice: de elaborare a subiectelor de examen, de corectare a lucrărilor şi de soluţionare a contestaţiilor.
    (3) Comisia de examinare este constituită, prin decizie a preşedintelui ASPAAS, din membri titulari şi membri supleanţi în urma unei proceduri obiective şi transparente de desemnare.
    (4) Mandatul acordat membrilor comisiei de examinare este valabil pe perioada de desfăşurare a unei sesiuni de examen.
    (5) Numărul membrilor şi componenţa comisiei de examinare şi subcomisiilor pentru o anumită sesiune de examen se stabilesc în funcţie şi de numărul de candidaţi înscrişi la examen, prin decizie a preşedintelui ASPAAS, emisă în termen de 5 zile de la validarea dosarelor de înscriere şi elaborarea listei candidaţilor.
    (6) Un membru al comisiei de examinare poate face parte din una sau mai multe subcomisii, cu respectarea prevederilor art. 8 alin. (2).
    (7) Preşedintele comisiei de examinare este desemnat de către preşedintele ASPAAS din rândul membrilor acestei comisii.
    (8) Subcomisiile îşi exercită atribuţiile doar în prezenţa tuturor membrilor. În cazul în care un membru cu drepturi depline nu poate participa la activităţile subcomisiei, el este înlocuit de un supleant.
    (9) Un reprezentant al ASPAAS, desemnat prin decizia preşedintelui ASPAAS, poate fi împuternicit să participe, în calitate de observator, la activităţile comisiei de examinare.
    (10) Membrii comisiei de examinare şi reprezentantul ASPAAS care acţionează în calitate de observator, dacă este cazul, semnează declaraţii pe propria răspundere privind confidenţialitatea, regimul incompatibilităţilor şi al conflictelor de interese.
    (11) O persoană care are soţul sau soţia, rude ori afini până la gradul al treilea în rândul candidaţilor nu poate fi membru al comisiei. Dacă incompatibilitatea apare ulterior desemnării ca membru al comisiei de examinare, persoana respectivă are obligaţia de a comunica această situaţie preşedintelui ASPAAS, în vederea înlocuirii sale.
    ART. 8
    Atribuţiile comisiei de examinare
    (1) Comisia de examinare are următoarele atribuţii, prin subcomisiile cu funcţii specifice:
    A. Subcomisia de elaborare subiecte
    a) Elaborează subiectele pentru examenul de competenţă, în conformitate cu tematica şi bibliografia stabilite de ASPAAS. Subiectele se elaborează în patru variante, iar varianta de subiect selectată pentru examen se extrage de către un membru al comisiei de examinare cu patru ore înainte de începerea examenului;
    b) elaborează baremul de evaluare şi notare pentru fiecare probă din cadrul examenului.
    B. Subcomisia pentru organizarea şi desfăşurarea examenului
    a) Organizează, controlează şi îndrumă acţiunile care vizează desfăşurarea examenului;
    b) Asigură instruirea persoanelor care supraveghează candidaţii în sălile de examen (responsabili de sală şi supraveghetori);
    c) Asigură multiplicarea subiectelor la fiecare probă, în condiţii de confidenţialitate şi transparenţă;
    d) Validează rezultatele finale ale examenului;
    e) Asigură publicarea rezultatelor examenului pe site-ul ASPAAS.
    C. Subcomisia de corectare
    a) Asigură organizarea procesului de deschidere a lucrărilor de examen şi întocmeşte catalogul final al examenului;
    b) Corectează lucrările în condiţiile stabilite prin prezentele norme, cu respectarea baremelor pentru fiecare subiect în parte;
    c) Consemnează notele şi semnează în cataloagele de examinare;
    d) Preşedintele comisiei de examinare asigură reconcilierea notelor între corectori, în cazul în care există o diferenţă mai mare sau egală cu 1 (un) punct între corectori, atât la testul privind cunoştinţele teoretice, cât şi la testul de aplicare în practică a cunoştinţelor teoretice. În cazul în care reconcilierea nu se realizează, se procedează la reevaluarea lucrării respective de către un alt corector, nota acordată de acesta fiind cea finală.
    e) Asigură transcrierea notelor rezultate din centralizarea cataloagelor, pe lucrări.
    D. Subcomisia de contestaţii
    a) Recorectează lucrările contestate;
    b) Consemnează notele rezultate şi semnează în cataloagele de contestaţii.
    (2) Exercitarea atribuţiei de corectare a lucrărilor este incompatibilă cu cea de soluţionare a contestaţiilor.
    ART. 9
    Organizarea examenului de competenţă profesională
    (1) Perioada de desfăşurare a sesiunii de examen, calendarul desfăşurării activităţilor în cadrul sesiunii, centrul de examinare, tematica şi bibliografia de examen se stabilesc prin decizie a preşedintelui ASPAAS.
    (2) ASPAAS publică pe site-ul propriu tematica şi bibliografia de examen potrivit alin. (1) şi orice alte informaţii referitoare la organizarea examenului de competenţă profesională, cu cel puţin 45 de zile înainte de data stabilită pentru susţinerea primei probe de examen.
    ART. 10
    Responsabilii şi supraveghetorii de sală
    (1) Responsabilii şi supraveghetorii de sală sunt desemnaţi prin decizie a preşedintelui ASPAAS, după finalizarea înscrierilor la examen.
    (2) O persoană care are soţul sau soţia, rude ori afini până la gradul al treilea în rândul persoanelor înscrise la examen nu poate fi responsabil sau supraveghetor de sală.
    (3) Eventualele situaţii de incompatibilitate ivite după desemnarea acestora sunt comunicate imediat preşedintelui ASPAAS de către persoana în cauză, în vederea înlocuirii sale.
    (4) Responsabilii şi supraveghetorii de sală semnează declaraţii pe propria răspundere privind confidenţialitatea, regimul incompatibilităţilor şi al conflictelor de interese.
    (5) Atribuţiile şi responsabilităţile responsabililor şi supraveghetorilor de sală sunt următoarele:
    a) afişează listele candidaţilor la intrarea în sala de examen;
    b) fixează legitimaţiile de examen pentru fiecare candidat pe pupitrul de examen, conform principiului "un loc ocupat, unul liber" în ordine alfabetică;
    c) verifică la intrarea în sala de examen identitatea candidaţilor în baza cărţii de identitate/paşaportului şi a listei candidaţilor, încercuiesc pe foaia centralizatoare numele celor care intră în sală şi se asigură că aceştia semnează pe foaia centralizatoare;
    d) nu mai permit accesul candidaţilor în sala de examen după începerea examenului;
    e) asigură conformarea candidaţilor cu condiţiile de desfăşurare a examenului;
    f) distribuie candidaţilor foile de examen, solicitând acestora completarea datelor specificate în zona destinată securizării;
    g) distribuie foile cu subiectele şi ciornele;
    h) asigură pe toată durata desfăşurării examenului condiţiile optime de linişte şi bună desfăşurare a examenului;
    i) se asigură că niciun candidat nu părăseşte sala în timpul examenului pentru a reveni;
    j) la expirarea timpului de examen, preiau toate lucrările candidaţilor rămaşi în sală, foile de subiecte şi ciornele şi le aşază pe catedră;
    k) invită candidaţii rămaşi în sală, în ordinea aşezării în bănci, să semneze pentru predarea lucrării, care este sigilată în prezenţa candidatului, după ce responsabilul de sală semnează în colţul destinat securizării;
    l) după finalizarea probei de examen şi preluarea tuturor lucrărilor responsabilii de sală întocmesc procesul-verbal al examenului, cuprinzând: numele responsabilului de sală, numele supraveghetorilor, numărul de lucrări albe primite/predate, numărul de lucrări anulate, numărul de fraude, numărul de candidaţi prezenţi, numărul de absenţi, numărul de lucrări predate etc.;
    m) întocmesc procesul-verbal de fraudă sau tentativă de fraudă, dacă este cazul;
    n) predau unui reprezentant al comisiei de examinare: procesul-verbal al examenului, lucrările candidaţilor, lucrările albe/neutilizate, lucrările anulate, lista de prezenţă, legitimaţiile candidaţilor absenţi dezlipite de pe pupitre, subiectele de examen, procesul-verbal de fraudă sau tentativa de fraudă, dacă este cazul, orice alte materiale rămase neutilizate etc.
    ART. 11
    Desfăşurarea examenului de competenţă profesională
    (1) Cele două probe ale examenului de competenţă se susţin la date diferite, conform programului de desfăşurare a sesiunii de examen.
    (2) Accesul candidaţilor în sală se face cu cel puţin 30 de minute înainte de ora de începere a examenului, în baza cărţii de identitate/paşaportului şi după semnarea pe lista de prezenţă.
    (3) În sala de examen au acces responsabilii şi supraveghetorii de sală, membrii comisiei de examinare şi candidaţii care au semnat pe lista de prezenţă pentru fiecare probă de examinare în parte.
    (4) Conducerea ASPAAS sau persoanele desemnate de aceasta prin decizie pot efectua verificări în timpul desfăşurării examenului de competenţă.
    (5) Pe timpul desfăşurării examenului de competenţă este interzis candidaţilor să deţină asupra lor orice materiale care ar putea fi utilizate pentru rezolvarea subiectelor sau dispozitive electronice, cu excepţia unui calculator de birou cu funcţii de bază, fără posibilitatea de stocare date sau acces la internet.
    (6) După începerea examenului se interzice intrarea în sala de examen a candidaţilor.
    (7) Candidaţii primesc:
    a) la prima probă - un exemplar cu întrebările de examen şi foi pentru formularea răspunsurilor;
    b) la a doua probă - un exemplar cu enunţul problemelor de examen şi foi pentru formularea răspunsurilor.
    (8) Candidaţii completează în colţul din dreapta sus, în zona destinată securizării, numele, prenumele, localitatea de domiciliu şi numărul de pe legitimaţia de examen.
    (9) După distribuirea lucrărilor şi a subiectelor de examen niciun candidat nu mai poate părăsi sala decât după ce predă lucrarea şi semnează de predarea acesteia.
    (10) În cazuri excepţionale, un candidat poate părăsi temporar sala doar însoţit de unul dintre supraveghetori. În acest caz, în perioada de absenţă din sală, cartea de identitate/paşaportul candidatului rămâne în posesia responsabilului cu supravegherea.
    (11) Orice detalii, nelămuriri sau eventuale erori referitoare la subiectele distribuite sunt clarificate numai de către membrii comisiei de examinare pe parcursul examenului.
    (12) Candidaţii care părăsesc sala de examen înainte de expirarea timpului sunt obligaţi să predea lucrările, subiectele şi ciornele şi să semneze de predare.
    (13) La expirarea timpului, candidaţii sunt obligaţi să predea lucrările, subiectele şi ciornele şi să semneze de predare, iar ultimii trei candidaţi rămân în sală până la predarea tuturor lucrărilor.
    (14) Comisia de examinare va întocmi pentru fiecare sală de examen o situaţie care să cuprindă:
    a) numărul de candidaţi absenţi/prezenţi raportat la numărul de lucrări;
    b) numele responsabilului de sală;
    c) numele supraveghetorilor de sală.
    ART. 12
    Frauda şi tentativa de fraudă
    (1) Se consideră ca fiind fraudă sau tentativă de fraudă, după caz, oricare dintre următoarele situaţii:
    a) înscrierea numelui candidatului pe foaia de examen în afara colţului negru care se sigilează şi orice alte semne distinctive care ar permite identificarea lucrării;
    b) copierea de la alţi candidaţi;
    c) comunicarea de orice tip, prin orice mijloace, cu alte persoane aflate în interiorul sau în exteriorul sălii de examen;
    d) deţinerea de înscrisuri conţinând surse de informare referitoare la disciplinele de examen, indiferent dacă acestea au fost sau nu utilizate în timpul examenului.
    (2) În cazurile prevăzute la alin. (1), frauda este consemnată detaliat într-un proces-verbal ce se întocmeşte pe loc de către responsabilul de sală, iar lucrarea se anulează cu menţiunea "Fraudă".
    (3) Procesul-verbal trebuie semnat de cel puţin două persoane, candidaţi aflaţi în apropiere şi/sau supraveghetori de sală.
    (4) Procesul-verbal şi lucrarea anulată sunt predate comisiei de examinare.
    (5) Persoanele/Persoanelor care se află în oricare dintre situaţiile menţionate la alin. (1):
    a) nu mai au dreptul să se prezinte la o altă probă de examen din cadrul sesiunii în care au fost depistate că au încercat să fraudeze examenul;
    b) li se anulează proba/probele susţinută/e în sesiunea respectivă;
    c) le este interzis să se prezinte la următoarea sesiune consecutivă de examen organizată de ASPAAS.
    (6) În cazul în care candidatul recidivează, acestuia i se interzice participarea la examenul de competenţă în următorii 3 ani.
    (7) În perioada în care li s-a interzis dreptul de a participa la examenul de competenţă profesională, persoanele la care fac referire alin. (1) şi (6) trebuie să respecte toate obligaţiile, conform prevederilor prezentelor norme.
    ART. 13
    Corectarea lucrărilor
    (1) Evaluarea lucrărilor candidaţilor la examen se face de către comisia de examinare prin subcomisia de corectare, în baza atribuţiilor prevăzute de prezentele norme.
    (2) Nota minimă de promovare a fiecărei probe este 6,00. Nota minimă de promovare a examenului este 7,00, obţinută ca medie aritmetică a celor două probe.
    (3) Lucrările la fiecare probă de examen se notează cu note de la 1 la 10, cu două zecimale, cu rotunjire matematică la a doua zecimală.
    (4) Corectarea şi notarea în baza baremului stabilit se înregistrează în cataloage separate, în care lucrările figurează cu un număr de identificare unic.
    (5) Pentru candidaţii care au fost exceptaţi de la proba teoretică în conformitate cu prevederile art. 10 din Legea nr. 162/2017, nota minimă de promovare a probei practice este 7,00.
    (6) Lucrările sunt evaluate de doi corectori, care trec punctajul acordat pentru fiecare subiect şi care îşi asumă prin semnătură olografă notările proprii.
    (7) Nota finală la o probă reprezintă media aritmetică a celor două note ale fiecărui corector. În baza acestora se întocmeşte centralizatorul final.
    (8) Dacă între notele acordate pentru aceeaşi lucrare diferenţa este mai mare sau egală cu un punct, se procedează la reconciliere, care este consemnată într-un proces-verbal.
    (9) Pentru fiecare probă de examen, un reprezentant al comisiei de examinare înscrie pe fiecare lucrare nota finală rezultată conform alin. (7).
    (10) Comisia de examinare desemnează un reprezentant care procedează la trecerea notelor pe fiecare lucrare, conform centralizatorului menţionat la alin. (7).
    (11) După finalizarea procedurilor de corectare şi notare a lucrărilor de la toate probele, comisia de examinare asigură organizarea procesului de desigilare a lucrărilor şi de întocmire a catalogului final.
    (12) Rezultatele examenului de competenţă sunt validate de către comisia de examinare şi sunt publicate pe site-ul ASPAAS şi la locul de desfăşurare a examenului.
    ART. 14
    Contestaţii
    (1) Rezultatele publicate se pot contesta o singură dată, în termen de 48 de ore de la publicarea lor.
    (2) Contestaţiile pot fi depuse la ASPAAS, personal sau prin delegat, ori pot fi transmise prin e-mail sau prin fax.
    (3) Contestaţiile transmise după expirarea termenului prevăzut la alin. (1) nu sunt luate în considerare.
    (4) Contestaţiile se soluţionează de către un membru al comisiei de examinare, care nu a participat la corectarea iniţială a respectivei lucrări.
    (5) Lucrările contestate se resigilează şi se înscriu într-un centralizator separat.
    (6) Lucrările contestate se notează de la 1 la 10, cu două zecimale, cu rotunjire matematică la a doua zecimală. Reevaluarea contestaţiilor se înregistrează în cataloage separate.
    (7) Lucrările contestate sunt evaluate de un corector, care trece punctajul acordat pentru fiecare subiect şi care îşi asumă prin semnătura olografă notările proprii.
    (8) Nota finală la o probă o reprezintă nota corectorului de la contestaţie. În baza acesteia se întocmeşte centralizatorul final.
    (9) Dacă diferenţa dintre nota iniţială şi nota obţinută în urma contestaţiei este mai mare de două puncte, preşedintele comisiei de examinare va identifica şi analiza cauza pentru care nota iniţială a fost semnificativ diferită. În urma acestei cercetări, preşedintele comisiei de examinare este obligat să stabilească persoana responsabilă pentru eroare.
    (10) Persoanei responsabile pentru eroarea referitoare la punctare, conform prevederilor alin. (9), îi încetează calitatea de membru al comisiei de examinare şi îi este interzis să mai facă parte din comisia de examinare în următorii 3 ani.
    (11) Nota finală este nota obţinută în urma analizei contestaţiei.
    (12) Rezultatele soluţionării contestaţiilor se validează de toţi membrii comisiei de examinare, sunt definitive şi se publică pe site-ul ASPAAS în termen de maximum 7 zile de la finalizarea termenului de depunere a contestaţiilor.
    ART. 15
    Dispoziţii tranzitorii
    (1) ASPAAS recunoaşte probele promovate ale examenului de competenţă profesională organizat de Camera Auditorilor Financiari din România (CAFR) până la data intrării în vigoare a prezentelor norme, în condiţiile respectării cerinţelor specifice în vigoare la data organizării acestora.
    (2) ASPAAS recunoaşte exceptările de la testul de cunoştinţe teoretice inclus în examenul de competenţă profesională (probele unu şi doi conform reglementărilor anterioare) ce au fost acordate de către CAFR în baza acordurilor şi a protocoalelor existente la momentul intrării în vigoare a Legii nr. 162/2017 şi valabile până la reînnoirea acestora conform prevederilor legale, dar nu mai mult de un an.
    (3) Prin excepţie de la prevederile art. 3, candidaţii care au promovat una sau două dintre cele trei probe ale examenului de competenţă profesională organizat conform reglementărilor anterioare se pot prezenta, în vederea susţinerii probelor rămase, la cel mult două sesiuni consecutive ale examenului de competenţă profesională organizate de ASPAAS după intrarea în vigoare a prezentelor norme. De asemenea, candidaţii care au promovat toate cele trei probe, însă nu au obţinut nota finală de promovare a examenului de competenţă (ca medie a celor trei note obţinute pentru fiecare probă), se pot prezenta, în vederea susţinerii uneia dintre probe, la alegere/în vederea măririi notei, la cel mult două sesiuni consecutive ale examenului de competenţă profesională organizate de ASPAAS după intrarea în vigoare a prezentelor norme. Pentru aceşti candidaţi, probele de examen se vor organiza conform normelor anterioare, pe baza cărora au început susţinerea examenului de competenţă.
    (4) În cazul în care candidaţii prevăzuţi la alin. (3) nu reuşesc să promoveze toate cele trei probe, respectiv examenul de competenţă în cadrul celor două sesiuni de examen la care se mai pot prezenta, aceştia se pot înscrie la o nouă sesiune ordinară anuală, conform prezentelor norme. În acest caz, proba/probele promovată/e anterior nu se mai recunoaşte/recunosc.
    (5) ASPAAS recunoaşte cursurile de instruire/pregătire teoretică organizate de CAFR în cadrul perioadei de stagiu până la data intrării în vigoare a Legii nr. 162/2017, în condiţiile respectării cerinţelor educaţionale în vigoare la data organizării stagiului de pregătire practică.
    (6) Se consideră efectuat stagiul de pregătire practică un stagiu de cel puţin 3 ani organizat de CAFR până la data intrării în vigoare a Legii nr. 162/2017, efectuat pe lângă un auditor financiar care îşi exercită activitatea ca liber-profesionist sau în cadrul unei firme de audit, cu respectarea reglementărilor în vigoare la data efectuării acestuia, care cuprinde, printre altele, participarea la auditarea situaţiilor financiare anuale sau a situaţiilor financiare anuale consolidate, certificată printr-un document oficial eliberat de către auditorul financiar care îşi exercită activitatea ca liber-profesionist sau firmă de audit, care să ateste efectuarea stagiului. Condiţiile în care un auditor financiar sau o firmă de audit poate oferi îndrumare în activitatea de audit a situaţiilor financiare anuale sau a situaţiilor financiare anuale consolidate sunt cele stabilite de CAFR conform reglementărilor în vigoare în perioada desfăşurării stagiului de pregătire practică.
    ART. 16
    Dispoziţii finale
    (1) Pot susţine examenul de competenţă profesională toate persoanele fizice care îndeplinesc cerinţele educaţionale prevăzute la art. 3 alin. (1), respectiv la art. 3 alin. (1) lit. a) şi la art. 15 alin. (5) şi (6), precum şi condiţia de bună reputaţie conform art. 3 alin. (2).
    (2) În vederea validării de către ASPAAS a dosarelor de înscriere conform art. 4 alin. (4), prin verificarea îndeplinirii cerinţelor educaţionale necesare susţinerii examenului de competenţă, în aplicarea prevederilor art. 15 alin. (5) şi (6), CAFR este obligat sa transmită autorităţii competente - ASPAAS, în termen de 3 zile lucrătoare de la solicitarea acesteia, în temeiul art. 76 din Legea nr. 162/2017, documente doveditoare, în copie certificată pentru conformitate cu originalul.
    (3) În aplicarea art. 15 alin. (1) şi (2), CAFR este obligat să transmită autorităţii competente - ASPAAS, în termen de 3 zile lucrătoare de la solicitarea acesteia, în temeiul art. 76 din Legea nr. 162/2017, documente doveditoare, în copie certificată pentru conformitate cu originalul.
    (4) Nerespectarea prevederilor alin. (2) şi (3) angajează răspunderea CAFR, potrivit reglementărilor legale incidente.
    (5) În caz de forţă majoră (cutremure, inundaţii, incendii etc.), proba se anulează şi se reia ulterior potrivit procedurii prevăzute de prezentele norme.

    ANEXĂ
    la norme

                              CERERE DE ÎNSCRIERE
                       la examenul de competenţă profesională

    Subsemnatul/Subsemnata, ..............................................., născut/ă la data de ................... în localitatea .........................., judeţul/sectorul ............................, cu domiciliul în localitatea ................................, str. .................. nr. ...., bl. ...., sc. ....., et. ....., ap. ....., judeţul/sectorul ............................., legitimat/ă cu buletinul/cartea de identitate/paşaportul seria ....... nr. ........, eliberat/ă de ...................... la data de ....................., cod numeric personal (CNP) ..........................................., solicit înscrierea la examenul de competenţă profesională organizat de Autoritatea pentru Supravegherea Publică a Activităţii de Audit Statutar (ASPAAS) sesiunea ................................. .
    Anexez la prezenta cerere următoarele documente:
    a) diploma de licenţă, în copie certificată pentru conformitate cu originalul;
    b) copia actului de identitate;
    c) 2 fotografii (tip 2/3);
    d) certificat de cazier judiciar aflat în termen de valabilitate;
    e) declaraţia privind respectarea condiţiei de bună reputaţie.
    Menţionez că SUNT/NU SUNT membru la următoarele organisme profesionale de profil din ţară sau din străinătate ..................
    Adresă de e-mail ..........................
    Telefon ........................................
    Adresa de corespondenţă: localitatea ........................, str. ................. nr. ......., bl. ....., sc. ......, et. ......, ap. ......, sectorul/judeţul ...................................
    Subsemnatul, .............................................., declar că informaţiile furnizate sunt corecte şi complete şi că sunt de acord cu stocarea, utilizarea şi prelucrarea de către ASPAAS a datelor cu caracter personal în exercitarea atribuţiilor legale.

    Data                                 Semnătura

